เบี้ยบำนาญจ่อพุ่ง รับตั้งสำรองใหม่
เกณฑ์ดำรงเงินกองทุนระยะ 2 ทำเบี้ยบำนาญ เบี้ยสะสมทรัพย์ราคาพุ่ง แต่ฐานะการเงินแข็งปึ้ก
31 ส.ค. 2559

เกณฑ์ดำรงเงินกองทุนระยะ 2 ทำเบี้ยบำนาญ เบี้ยสะสมทรัพย์ราคาพุ่ง แต่ฐานะการเงินแข็งปึ้ก
นายพิเชฐ เจียรมณีทวีสิน นายกสมาคมนักคณิตศาสตร์ประกันภัยแห่งประเทศไทย เปิดเผยว่า การที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) มีแผนจะนำเกณฑ์การดำรงเงินกองทุนตามระดับความเสี่ยง หรืออาร์บีซีระยะที่ 2 มาใช้กับธุรกิจประกันภัย จะส่งผลให้ค่าเบี้ยกรมธรรม์ประกันชีวิตแบบบำนาญและแบบสะสมทรัพย์ระยะยาวมีแนวโน้มสูงขึ้น เนื่องจากเกณฑ์ใหม่บังคับให้บริษัทประกันต้องตั้งสำรองสูงขึ้น เพื่อให้มั่นใจว่าบริษัทประกันชีวิตจะมีเงินเพียงพอในการคืนผลประโยชน์ให้ลูกค้าตามสัญญา 
“การดำรงเงินกองทุนตามระดับความเสี่ยงระยะที่ 2 มีทั้งหมด 6 ด้าน ด้านที่กระทบมาก คือ การดำรงเงินกองทุนตามระดับความเสี่ยงด้านการตลาด เพราะเป็นเรื่องการลงทุน ซึ่งอัตราดอกเบี้ยมีแนวโน้มลดลง ผลตอบแทนจากการลงทุนผันผวน การตั้งสำรองเงินกองทุนจากการลงทุนในสินทรัพย์แต่ละประเภท” นายพิเชฐ กล่าว
อย่างไรก็ตาม การตั้งสำรองจะเพิ่มขึ้นเท่าไหร่นั้น ขณะนี้ยังไม่ได้ข้อสรุป โดยทาง คปภ.อยู่ระหว่างการทำประชาพิจารณ์รับฟังความคิดเห็นจากภาคธุรกิจ และจะมีการทดสอบเพื่อดูผลกระทบต่อฐานะการเงินและความเหมาะสมกับสถานการณ์ความเสี่ยงในปัจจุบัน
นายพิเชฐ กล่าวว่า หากเกณฑ์อาร์บีซีระยะที่ 2 เริ่มบังคับใช้อย่างเป็นทางการ จะทำให้ธุรกิจประกันชีวิตและธุรกิจประกันวินาศภัย มีความแข็งแกร่งด้านฐานะการเงินมากขึ้น จากปัจจุบันที่ถือว่าเข้มแข็งอยู่แล้ว ซึ่งจะยิ่งสร้างความเชื่อมั่นให้กับประชาชนมากขึ้น